กรมควบคุมโรค ให้ทุกพื้นที่วิเคราะห์ข้อมูลรายอำเภอ หาเหตุคนไม่รับวัคซีนเพื่อฉีดเข็มกระตุ้น
นพ.โอภาส การย์กวินพงศ์ อธิบดีกรมควบคุมโรค กล่าวถึงสถานการณ์โรคโควิด-19 ว่า หลายประเทศได้เลิกรายงานสถานการณ์แล้วแต่ประเทศไทยยังคงรายงาน แต่ปรับไปเน้นเฉพาะจำนวนผู้ป่วยหนัก ผู้ป่วยต้องใส่ท่อช่วยหายใจและผู้เสียชีวิต ที่มีผลต่อความสามารถในการรับมือของระบบสาธารณสุขเพื่อประโยชน์ในการวิเคราะห์ข้อมูล จนพบสถานการณ์โควิดในไทยลดลงต่อเนื่อง อย่างไรก็ตาม แม้อัตราการเสียชีวิตจะลดอยู่ที่ร้อยละ 0.09 หรือเสียชีวิตเฉลี่ยต่อวัน 20-30 ราย แต่กลุ่มที่เสียชีวิตในทุกวันของไทยยังคงเป็นกลุ่มเสี่ยงคือ ผู้สูงอายุและผู้มีโรคประจำตัวเรื้อรัง 7 โรค หรือกลุ่ม 608 ซึ่งข้อมูลชี้ชัดว่ากลุ่มเสี่ยงเสียชีวิตนี้ส่วนใหญ่ไม่ได้รับวัคซีน หรือรับแล้วแต่ไม่ครบ ไม่รับเข็มกระตุ้น ทั้งนี้ ปัจจุบันไทยฉีดวัคซีนโควิด -19 เข็ม 1 แล้วกว่า 56 ล้านราย คิดเป็นร้อยละ 81.7 เข็ม 2 ฉีดไปกว่า 52 ล้านราย หรือร้อยละ 75.9 เข็ม 3 ฉีดไปกว่า 28 ล้านราย หรือร้อยละ 41.1 แต่เป้าหมายคือ อยากให้ประชาชนไทยได้รับวัคซีนเข็มกระตุ้นอย่างน้อยร้อยละ 60 ซึ่งขณะนี้มีเพียง 20 จังหวัดเท่านั้นที่ทำได้ ยังขาดอีกราว 15-20 ล้านโดส ที่ต้องบริการแก่ประชาชน แต่ปัญหาขณะนี้คือประชาชนไม่อยากรับวัคซีน จึงเน้นย้ำจังหวัดวิเคราะห์ข้อมูลเป็นรายอำเภอ เพื่อปรับกลยุทธ์เรื่องการให้วัคซีนในแต่ละพื้นที่ด้าน นพ.สุเทพ เพชรมาก หัวหน้าผู้ตรวจราชการกระทรวงสาธารณสุข กล่าวว่า ขณะนี้ยังมีผู้สูงอายุราว 2 ล้านคน เด็กอายุ 5-11 ปี อีกราว 2 ล้านโดส ที่ยังไม่ได้รับการฉีดวัคซีนแม้แต่เข็มเดียว เกิดจากหลายสาเหตุทั้งกลัวผลข้างเคียงวัคซีนและอยู่ไกลเข้าไม่ถึง ซึ่งส่วนใหญ่อยู่ในพื้นที่ชนชท จึงปรับกลยุทธ์นำวัคซีนไปหาประชาชน ให้สาธารณสุขจังหวัดทำแผนและให้จัดบริการฉีดทุกวัน ไม่ลดวันฉีดแม้จำนวนคนจะเดินทางรับวัคซีนน้อยลง